Stór hluti þeirra kvenna sem leita skjóls í Kvennaathvarfinu eru með börn með sér og Hildur Valdís Guðmundsdóttir , vaktstýra í Kvennathvarfinu , segir skorta mikið á að afleiðingar ofbeldisins á börnin séu ræddar . „ Rannsóknir sýna að þegar það er ofbeldi inni á heimilinu þá bitnar það á öllum heimilismeðlimum , “ segir Hildur . „ Og könnun sem Unicef gerði árið 2013 leiddi í ljós að það er ekki marktækur munur á afleiðingum þess fyrir börn að verða vitni að ofbeldi eða verða fyrir því sjálf . Þau áhrif eru vanmetin , bæði af þolendum og gerendum . Rannsókn velferðarráðuneytisins , sem gerð var árið 2009 , sýndi að tuttugu og tvö prósent íslenskra kvenna á aldrinum átján til áttatíu ára höfðu orðið fyrir ofbeldi í nánum samböndum og ef við gefum okkur það að hverri þessari konu fylgi tvö til fjögur börn , eins og oft er raunin , sjáum við hversu víðtækt vandamálið er og hvað það snertir líf margra einstaklinga sem og samfélagið allt . Það er vitað að beint og / eða óbeint ofbeldi í æsku getur haft alvarlegar afleiðingar á líðan barns og framtíðarhorfur þess . Barnið getur glímt við andlegar sem líkamlegar afleiðingar . Þess utan eru líkur á alls kyns félagslegum vandamálum á fullorðinsárum , hættu á áfengis - eða fíkniefnamisnotkun , félagslegri einangrun , afbrotahegðun og svo framvegis . Auk þess sýna rannsóknir að börn sem upplifa ofbeldi í æsku eru líklegri til að verða fyrir eða beita sjálf ofbeldi í nánum samböndum þegar þau verða fullorðin , þannig að vítahringurinn heldur áfram . Þessu þarf að taka betur á . “